[{"text_idx": "#000005", "text": "Kultura eta sormen industriak indartzeko ekimena abiatu du Udal Elkarteak"}, {"text_idx": "#000006", "text": "\u201cUrola Kosta Sortzailea\u201d du izena ekimenak eta Gipuzkoako Foru Aldundiaren laguntzarekin jarri du martxan Urola Kostako Udal Elkarteak. Programa horren azken helburua da gure eskualdean kultura eta sormen industrien sektorea alor ekonomiko gisa sendotzea eta, ondorioz, tokiko enplegua hobetu eta kalitatezko lanpostuentzat onuragarria den testuingurua indartzea."}, {"text_idx": "#000007", "text": "Asko dira gure eskualdean kultura eta sormen industrien sektorean lan egiten duten pertsona eta enpresak (ikusizko arteak, zinema eta ikus-entzunezkoak, dantza, literatura, musika, antzerkia, zirkua, magia, bertsolaritza, moda, diseinua, publizitatea, eta abar), baina sektore gisa gorpuztu eta egituratu gabe."}, {"text_idx": "#000008", "text": "Hori dela eta, ekimen honen helburua da Urola Kostako bailaran (Aia, Getaria, Orio, Zarautz eta Zumaian) kultura eta industria sortzaileetako ekoizleek dituzten gaitasunak eta balio-kateak identifikatu eta horien garapena sustatzea. Sektore hori indartsua izatea lagungarri da, gainera, beste sektoreentzat, berrikuntzarako eta kohesiorako gaitasun eta indar berezia duelako."}, {"text_idx": "#000010", "text": "Eskualdean kultura eta sormenezko industrien alorrean lanean dabiltzan pertsona, profesional eta eragileak identifikatu.\nSektoreko ekoizle eta bestelako eragileen beharren eta potentzialitateen azterketa egin.\nSektorea balioetsi, sektoreak berak eta gizarteak barnera dezaten gizartean eta ekonomian duen garrantzia eta kalitatezko enplegua sortzeko gaitasuna.\nLankidetza sustatu sektoreko profesional eta enpresen artean eta beste sektoreetako enpresekin (industria, zerbitzuak...)."}, {"text_idx": "#000011", "text": "\u201cUrola Kosta Sortzailea\u201d ekimena Europan kultura eta sormen industrien inguruan puri-purian dagoen gogoetaren ondorio da, izan ere, 2010eko Lehiakortasunari buruzko Europako Txostenaren arabera, sormen-industriena da berrikuntza-indar gehien duen sektoreetako bat. Kultura eta sormen industriak (KSI) garrantzi berezia hartu du Europako estrategia globalaren barnean, bereziki honako arrazoi hauengatik:"}, {"text_idx": "#000012", "text": "beren dinamismoagatik eta enplegua sortzeko duen gaitasunagatik,\naniztasun kulturala sustatu eta lurralde-kohesioa bultzatzeko duen gaitasunagatik, eta\nsormenak eragin positibo zuzen eta zeharkakoak dituelako berrikuntzan, eta beraz, baita sektore ekonomikoen multzoan ere."}, {"text_idx": "#000014", "text": "Diru-laguntzak kultura eta sormenezko sektorearentzat"}, {"text_idx": "#000015", "text": "Eusko Jaurlaritzak 2017. urtean hainbat diru-laguntza deialdi egin ditu (eskaerak aurkezteko epea 2017ko urtarrilaren 30ean amaituko da), kultura eta industria sortzaileen sektorearentzat, sektore honetan ekoizteko formetan, egituretan eta eran berrikuntza sustatzeko eta sormena, ikerketa, esperimentazioa eta diziplina-arteko elkarrekintza sustatzeko. Besteak beste:"}, {"text_idx": "#000016", "text": "2017. eta 2018. urtean zehar burutuko diren kultura-gune independenteek aurkezten dituzten jarduera-proiektuei azpiegitura eta egitura egokiak erabiltzeko diru-laguntzak (SORGUNE DEIALDIA).\nBitartekaritza eta sare-lanaren bidez ikerketa, berrikuntza eta arte garaikidearekin konprometituta dauden proiektuei bideratutako diru-laguntzak (BITARTEZ DEIALDIA).\nAntzerkiko profesionalak prestatzeko programa eta jarduerak garatzeko diru-laguntzak (2017)."}, {"text_idx": "#000017", "text": "Zure enpresa kultura- edo sormen-sektore bati lotua badago (ikusizko arteak, zinema eta ikus-entzunezkoak, dantza, literatura, musika, antzerkia, zirkua, magia, bertsolaritza, moda, diseinua, publizitatea, eta abar) eta \u201cUrola Kosta Sortzailea\u201d proiektuaren edo/eta zure ekimenak bideratzeko izan ditzakezun diru-laguntzen berri izan nahi baduzu, jar zaitez gurekin harremanetan."}]